ก.ทรัพย์ ยกให้เกาะปายู จ.ภูเก็ต เป็นต้นแบบการแก้ปัญหาลิงแสมทั่วประเทศ หลังประสบความสำเร็จเกินคาด
นายยุทธพล อังกินันทน์ ที่ปรึกษารัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า จากการลงพื้นที่เกาะปายู ตำบลเทพกระษัตรี อำเภอถลาง จังหวัดภูเก็ต ติดตามโครงการการแก้ปัญหาลิงแสมที่สร้างผลกระทบต่อประชาชนในจังหวัดภูเก็ต พบการแก้ปัญหาลิงแสมสร้างความเดือดร้อนรบกวนประชาชนนั้นต้องใช้ความละเอียด รอบคอบ และมองรอบด้านให้ครบทุกมิติ อย่างภูเก็ตเป็นจังหวัดที่มีแนวทางการแก้ปัญหาลิงอย่างเป็นรูปธรรมและนำมาปรับใช้แก้ปัญหาลิงแสมในพื้นที่ต่างๆทั่วประเทศที่ประสบปัญหาในลักษณะเดียวกันได้ โดยให้กรมอุทยานแห่งชาติสัตว์ป่าและพันธุ์พืชและหน่วยงานที่เกี่ยวข้องประสานการดำเนินการแก้ปัญหาลิงแสมต่อไป ซึ่งเทศบาลตำบลรัษฎา อ.เมือง จ.ภูเก็ต ร่วมกับ ศูนย์ศึกษาทรัพยากรธรรมชาติและสัตว์ป่า เขาพระแทว ได้ศึกษาและย้ายลิงแสมที่สร้างความเดือดร้อนให้ประชาชนมาตั้งแต่ปี 2561 ภาพรวมได้ผลดีเกินคาดลิงแสมที่ย้ายมาอยู่บนเกาะปายูมีสุขภาพดี ปรับพฤติกรรมและดำรงชีวิตได้ตามธรรมชาติ เพราะลิงแสมเป็นสัตว์ที่อยู่กับทะเลและมีพฤติกรรมกินกุ้ง หอย ปู ปลาเป็นอาหารเดิมอยู่แล้ว จากนี้จะกลายเป็นต้นแบบการนำมาใช้แก้ปัญหาลิงแสมให้กับพื้นที่อื่นๆต่อไป